
Către,




BIROUL PERMANENT AL



CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru aprobarea Ordonanței Guvernului nr. 5/2017 privind stabilirea unor măsuri organizatorice la nivelul administrației publice centrale cu privire la Centenarul României, transmis Comisiei pentru administraţie publică şi amenajarea teritoriului şi Comisiei pentru cultură, arte şi mijloace de informare în masă, pentru dezbatere în fond, în procedură obişnuită, cu adresa nr. PLx.401 în 30 octombrie 2017. 
	PREŞEDINTE,
	PREŞEDINTE,



	Florin Claudiu ROMAN
	Gigel- Sorinel ŞTIRBU

r a p o r t   C O M U N  
asupra proiectului de Lege pentru aprobarea Ordonanței Guvernului nr. 5/2017 privind stabilirea unor măsuri organizatorice la nivelul administrației publice centrale cu privire la Centenarul României
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului şi Comisia pentru cultură, arte şi mijloace de informare în masă, au fost sesizate, prin adresa nr. PLx 401 din 30 octombrie 2017, cu dezbaterea pe fond, în procedură obişnuită, asupra proiectului de Lege pentru aprobarea Ordonanței Guvernului nr. 5/2017 privind stabilirea unor măsuri organizatorice la nivelul administrației publice centrale cu privire la Centenarul României. 
Senatul în calitate de primă Cameră, a adoptat proiectul de Lege în şedinţa din 24 octombrie 2017, cu respectarea prevederilor articolului 76 alineatul (2) din Constituția României, republicată.

Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională. 


La întocmirea prezentului raport comun Comisiile au avut în vedere:
· avizul favorabil cu observaţii şi propuneri al Consiliului Legislativ (nr.447/13.05.2017);

· avizul favorabil al Comisiei pentru buget, finanţe, bănci (4c-2/1037);
· avizul favorabil al Comisiei pentru muncă și protecție socială. 
Proiectul de lege are ca obiect de reglementare adoptarea unor măsuri referitoare la preluarea de către Ministerul Culturii și Identității Naționale a activităților, structurilor, personalului și execuției bugetare aferente Departamentului Centenar, care se desființează. Ministerul Culturii și Identității Naționale urmează să asigure coordonarea la nivel național a pregătirii, organizării și desfășurării manifestărilor, acțiunilor și proiectelor aniversare a Centenarului României (1918 – 2018) și a Primului Război Mondial. 
Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea proiectului de lege a avut loc în şedinţe separate.

Comisia pentru administraţie publică şi amenajarea teritoriului şi-a desfăşurat lucrările în ședința din 21 noiembrie 2017. Din numărul total de 25 membri ai Comisiei pentru administraţie publică şi amenajarea teritoriului au participat la şedinţă 25 deputaţi. 
La dezbateri a participat, în conformitate cu prevederile art.55 din Regulamentul Camerei Deputaţilor, republicat, în calitate de invitat, domnul Mădălin Voicu, secretar de stat în cadrul Ministerului Culturii și Identității Naționale. 
Comisia pentru cultură, arte şi mijloace de informare în masă şi-a desfăşurat lucrările în data de 28 noiembrie 2017. Din numărul total de 14 membri ai Comisiei pentru cultură, arte şi mijloace de informare în masă au participat la şedinţă 12 deputaţi.

La dezbateri a participat, în conformitate cu prevederile art.55 din Regulamentul Camerei Deputaţilor, republicat, în calitate de invitat, domnul Gheorghe Popa, secretar de stat în cadrul Ministerului Culturii și Identității Naționale. 
În urma dezbaterilor şi a opiniilor exprimate, membrii celor două  Comisii au hotărât, cu unanimitate de voturi, întocmirea unui raport de adoptare a proiectului de Lege pentru aprobarea Ordonanței Guvernului nr. 5/2017 privind stabilirea unor măsuri organizatorice la nivelul administrației publice centrale cu privire la Centenarul României, în forma adoptată de Senat.
În raport de obiectul şi conţinutul său, proiectul de lege face parte din categoria legilor ordinare.
	PREŞEDINTE,

Florin Claudiu ROMAN
	PREŞEDINTE, 

Gigel-Sorinel ŞTIRBU


	SECRETAR,
Simona BUCURA OPRESCU
	SECRETAR, 

Beatrice TUDOR


 Şef serviciu, Sofia Chelaru                          

Consilier parlamentar, Elena Hrincescu                                         Consilier parlamentar, Dan Kalber

